《杭州燕思阁分题四首 其二 五言得巽亭》
宋代·沈遘

守居凤凰背，兹亭压其颠。苍崖当前断，崩腾势将骞。

洪涛从天来，万鼓泻百川。高士耳目旷，壮夫胸胆搴。

维昔孰经始，蒋侯世称贤。斯人去已久，陈迹亦屡迁。

我来感且慕，拂拭颇增妍。尚存甘棠意，善政或有传。

作者简介：（1028—1067）杭州钱塘人，字文通。仁宗皇祐元年进士。历江宁府通判、知制诰、知杭州。明于吏治，令行禁止。召知开封府，迁龙图阁直学士，拜翰林学士、判流内铨。母亡既葬，庐墓下，服丧未竟而卒。有《西溪集》。